การประกอบธุรกิจของแต่ละสายผลิตภัณฑ์

ลักษณะของผลิตภัณฑ์

ฝาจีบ (CROWN CAP) เป็นฝาปิดผนึกขวดที่ทำมาจากแผ่นเหล็กเคลือบอัดขึ้นรูป
ภายในบุด้วยวัสดุผนึกป้องกันการรั่วซึม เมื่อปิดแน่นจะสามารถเก็บรักษาคุณภาพเครื่องดื่ม
หรือผลิตภัณฑ์ภายในขวดได้ดี ปัจจุบันใช้ผนึกขวดบรรจุน้ำอัดลม เบียร์ โซดา นมถั่วเหลือง น้ำผลไม้

ฝาเกลียวกันปลอม (PILFER-PROOF CAP) ใช้ปิดผนึกขวดเกลียว
พัฒนาขึ้นเพื่อป้องกันการปลอมปนสินค้า ทำจากแผ่นอลูมิเนียมอัดขึ้นรูปเป็นลักษณะถ้วยทรงกระบอก
มีรอยปรุโดยรอบระหว่างตัวฝากับขอบฝา ภายในบุด้วยวัสดุป้องกันการรั่วซึม ไม่เป็นสนิม
เหมาะสมที่จะใช้ผนึกขวดบรรจุน้ำอัดลม เครื่องดื่มบำรุงกำลัง สุรา ยา ฝาเกลียวกันปลอมเปิดง่าย
ใช้ปิดซ้ำได้อีกเมื่อบริโภคไม่หมดในคราวเดียว โดยยังรักษาคุณภาพเดิมอยู่
แต่สามารถเห็นได้ชัดว่าผ่านการเปิดมาแล้ว

ฝาพลาสติก (PLASTIC CAP) เป็นฝาเปิดผนึกขวดที่ผลิตโดยใช้พลาสติกเรซิน
ซึ่งนำมาหลอมละลายแล้วขึ้นเป็นรูปฝา ภายในออกแบบให้มีวัสดุบุผนึก หรือฝาประเภทไม่มีวัสดุบุผนึก
เพื่อป้องกันการรั่วซึม ลักษณะของฝามีร่องกันลื่นโดยรอบ
และมีรอยปรุระหว่างตัวฝากับขอบฝาเพื่อให้เปิดได้ง่าย ฝาพลาสติกใช้ผนึกขวดบรรจุน้ำอัดลม ชา
เครื่องดื่มบำรุงกำลัง น้ำผลไม้ น้ำดื่ม สามารถปิดซ้ำได้อีกเมื่อบริโภคไม่หมดในคราวเดียว
โดยยังรักษาคุณภาพเดิม

ฝาวงแหวนแม็กซี่คราวน์ (MAXI CROWN) เป็นฝาปิดผนึกขวดที่ทำจากแผ่นเหล็กอัดขึ้นรูปและบากร่อง
ภายในบุด้วยวัสดุป้องกันการรั่วซึม พัฒนาขึ้นเพื่อให้ดึงวงแหวนเปิดได้ง่าย
ป้องกันการนำกลับมาใช้ใหม่และ การปลอมปนสินค้าได้สมบูรณ์แบบ
เหมาะสมที่จะใช้ปิดผนึกผลิตภัณฑ์ไม่แช่เย็นต่างๆ

ฝาวงแหวนแม็กซี่แค้ป (MAXI CAP)
เป็นฝาปิดผนึกขวดที่ทำจากแผ่นอลูมิเนียมทั้งชิ้นอัดขึ้นรูปและบากร่องภายในบุด้วยวัสดุผนึกป้องกันการรั่วซึม
นอกจากคุณสมบัติทั่วไปที่เหมือนกับฝาวงแหวนแม็กซี่คราวน์แล้ว
ยังมีคุณสมบัติเหมาะสำหรับผลิตภัณฑ์ที่ต้องเก็บไว้ในที่ที่มีความชื้นสูง
หรือเปียกชื้นเป็นเวลายาวนานได้โดยฝาไม่เป็นสนิม เช่น น้ำดื่ม เบียร์ สุรา น้ำผลไม้

ฝาวงแหวนแม็กซี่พี (MAXI-P) เป็นฝาปิดผนึกขวดที่ทำจากแผ่นอลูมิเนียมอัดขึ้นรูปและบากร่อง
ภายในบุด้วยวัสดุป้องกันการรั่วซึม คุณสมบัติโดยทั่วไปเหมือนกับฝาวงแหวนแม็กซี่แค้ป
ยกเว้นวงแหวนที่ใช้ดึงเปิดเปลี่ยนจากอลูมิเนียมเป็นพลาสติก สามารถป้องกันการปลอมปนสินค้า
และเหมาะสำหรับผลิตภัณฑ์ที่ต้องการเก็บไว้ในที่ที่มีความชื้นสูงโดยฝาไม่เป็นสนิม เช่น น้ำดื่ม เบียร์
สุรา น้ำผลไม้

การตลาดและการแข่งขัน

กลยุทธ์ทางการตลาด

กลยุทธ์ทางการตลาดของบริษัทฯ ในปี 2550 มีดังนี้

(1) คุณภาพของผลิตภัณฑ์

คุณภาพเป็นปัจจัยสำคัญในการตัดสินใจเลือกซื้อผลิตภัณฑ์
และเป็นส่วนช่วยเสริมสร้างความพอใจให้กับลูกค้า
โดยตระหนักดีว่าคุณภาพสินค้ามีผลโดยตรงต่อคุณภาพสินค้าของลูกค้า บริษัทฯ
จึงมุ่งมั่นในการผลิตสินค้าที่มีคุณภาพตรงตามที่ลูกค้าต้องการและได้มาตรฐานอย่างสม่ำเสมอ
โดยต้องไม่มีสิ่งปนเปื้อนอันอาจเกิดผลกระทบต่อผลิตภัณฑ์ของลูกค้า
และเป็นอันตรายต่อสุขภาพของผู้บริโภค บริษัทฯ ได้นำระบบบริหารคุณภาพ ISO 9001 : 2000
และระบบการจัดการสุขลักษณะที่ดีในสถานประกอบการ ( Good Manufacturing Practice –
GMP )มาใช้ในการบริหารงานและเป็นแนวทางในการปฏิบัติงาน
เพื่อให้การควบคุมคุณภาพในทุกขั้นตอนเป็นไปอย่างเที่ยงตรง และถูกต้องตรงตามมาตรฐาน

(2) ด้านราคา

จากภาวะเศรษฐกิจปัจจุบัน บริษัทฯ
ตระหนักดีถึงความสำคัญในการแข่งขันด้านราคาซึ่งเป็นปัจจัยสำคัญอันหนึ่งในการตัดสินใจซื้อสินค้าของลูกค้า
เนื่องจากเป็นต้นทุนโดยตรงของลูกค้า บริษัทฯ จึงมีแผนงานต่างๆ เพื่อลดต้นทุนด้านการผลิต
ทั้งในด้านของวัตถุดิบ ค่าใช้จ่ายในกระบวนการผลิต และการบริหาร อย่างต่อเนื่อง

(3) ด้านบริการ

บริษัทฯ ให้ความสำคัญเป็นอย่างยิ่งต่อการให้บริการลูกค้า ทั้งก่อนการขายและหลังการขาย
เพื่อให้มั่นใจได้ว่าสินค้าของบริษัทฯ มีคุณภาพตรงตามความต้องการของลูกค้า
โดยมีทีมงานขายและทีมงานบริการเทคนิค ที่มีความรู้ความชำนาญ
พร้อมจะให้บริการและแก้ปัญหาทางเทคนิคให้กับลูกค้าได้อย่างรวดเร็ว และทันท่วงที
รวมทั้งติดตามดูแลงานและลูกค้าอย่างต่อเนื่องสม่ำเสมอ ซึ่งถือเป็นกลยุทธ์หลักสำคัญ
ที่ช่วยเสริมสร้างความได้เปรียบให้แก่บริษัทฯ ในภาวะที่มีการแข่งขันสูงเช่นปัจจุบัน

(4) การพัฒนาผลิตภัณฑ์

บริษัทฯ มีผลิตภัณฑ์หลากหลายประเภท เพื่อตอบสนองการใช้งานของลูกค้า
การสร้างความแตกต่างในตัวสินค้าให้โดดเด่นแตกต่างจากผู้ผลิตรายอื่น
นับเป็นการเพิ่มทางเลือกให้กับลูกค้าที่ต้องการจุดขายที่ไม่เหมือนใคร เพื่อกระตุ้นการซื้อจากผู้บริโภค
บริษัทฯ มีหน่วยงานวิจัยและพัฒนา ซึ่งได้รับการสนับสนุนทางเทคนิคจากบริษัทแม่ในญี่ปุ่น
ทำหน้าที่พัฒนาผลิตภัณฑ์ใหม่ๆ เข้าสู่ตลาด ปรับปรุงและเปลี่ยนแปลงผลิตภัณฑ์ปัจจุบัน
รวมถึงการจัดให้มีผลิตภัณฑ์ตามที่ลูกค้าต้องการ

  ภาวะอุตสาหกรรมและการแข่งขัน

ในปี 2550 เศรษฐกิจภายในประเทศขยายตัวร้อยละ 4.8 ชะลอตัวลงจากร้อยละ 5.1 ในปี 2549
อันเป็นผลจากการบริโภคและการลงทุนภาคเอกชนที่ลดลง
ซึ่งมีปัจจัยมาจากภาวะราคาน้ำมันที่ปรับตัวสูงขึ้นอย่างต่อเนื่อง
การแข็งค่าของเงินบาทต่อดอลล่าสหรัฐ และเสถียรภาพทางการเมืองที่ยังไม่แน่นอน ทั้งนี้
อัตราการเติบโตทางเศรษฐกิจของประเทศ มีส่วนสำคัญต่อการเติบโตของอุตสาหกรรมบรรจุภัณฑ์
การบริโภคภาคเอกชนที่ชะลอตัวลง อันเนื่องมาจากค่าครองชีพที่สูงขึ้น
ตามการปรับตัวของราคาน้ำมันและราคาสินค้าที่สูงขึ้น
ย่อมส่งผลถึงตลาดบรรจุภัณฑ์ประเภทฝาปิดผนึกภาชนะให้มีการขยายตัวที่ชะลอลงด้วยเช่นกัน
อย่างไรก็ตามเนื่องจากอุตสาหกรรมบรรจุภัณฑ์ประเภทฝาปิดผนึกภาชนะถือว่ามีความสำคัญต่อสินค้าที่บรรจุภายใน
ความเหมาะสมของฝาปิดผนึกกับสินค้าแต่ละชนิดสามารถปรับเปลี่ยน
และก่อให้เกิดความได้เปรียบในแง่ความทันสมัยและการแข่งขันในตลาด
ดังนั้นความสำเร็จของผู้ประกอบการในกลุ่มบรรจุภัณฑ์ฝาปิดผนึกภาชนะ
จึงอยู่ที่ว่าจะสามารถเพิ่มความแตกต่างที่ทันสมัยให้กับสินค้าของผู้ผลิตได้เร็วและมีคุณภาพกว่าเพียงใด
สำหรับบรรจุภัณฑ์ประเภทเดิมที่มีอยู่ในตลาดที่มีข้อด้อยในการปรับเปลี่ยนนั้น
การกำหนดราคาจำหน่ายที่ต่ำกว่าคู่แข่งขัน และมีคุณภาพที่เหมาะสม
ย่อมจะสร้างความได้เปรียบและมีส่วน0แบ่งการตลาดที่สูงกว่าเช่นกัน
ในส่วนของการจัดซื้อวัตถุดิบต้องคำนึงถึงคุณภาพที่ได้มาตรฐาน และราคาที่เหมาะสม
มีการติดตามความเคลื่อนไหวของราคาวัตถุดิบทั้งในประเทศและต่างประเทศอย่างต่อเนื่อง
เพื่อให้มั่นใจว่าสามารถจัดซื้อวัตถุดิบในราคาที่สมเหตุสมผลกับราคาตลาดในขณะนั้น
ปัจจุบันวัตถุดิบบางประเภทยังต้องนำเข้าจากต่างประเทศ
จึงเป็นอุปสรรคส่วนหนึ่งในการพัฒนาอุตสาหกรรมบรรจุภัณฑ์ในประเทศ

1. ขนาดตลาดและอัตราการเติบโต

ขนาดของตลาดบรรจุภัณฑ์ประเภทฝาโลหะสำหรับเครื่องดื่มบรรจุขวด ในปี 2550
มีอัตราการเติบโตเพิ่มขึ้นเพียงเล็กน้อยประมาณร้อยละ 2 เมื่อเทียบกับปีที่ผ่านมา
แม้ในกลุ่มตลาดเครื่องดื่มบำรุงกำลัง และตลาดเบียร์ จะมีอัตราการเติบโตที่ดีขึ้น
แต่จากอัตราการเจริญเติบโตแบบถดถอยของตลาดเครื่องดื่มน้ำอัดลม นมถั่วเหลือง
เครื่องดื่มเกลือแร่ และไวน์คูเลอร์ ในปริมาณที่ลดลงมากกว่าร้อยละ 10
จึงทำให้ตลาดมีการเติบโตไม่มากนัก ส่วนฝาพลาสติกสำหรับเครื่องดื่มน้ำอัดลม
มีอัตราการเติบโตเพิ่มขึ้นประมาณร้อยละ 30 จากการที่มีผู้ผลิตเครื่องดื่มน้ำอัดลมรายใหม่เข้าสู่ตลาด
ทำให้ตลาดมีการขยายตัวเพิ่มมากขึ้น
และฝาพลาสติกสำหรับเครื่องดื่มประเภทน้ำผลไม้และเครื่องดื่มสุขภาพ
มีอัตราการเติบโตมากกว่าถึงร้อยละ 7
เนื่องจากผู้บริโภคให้ความใส่ใจต่อผลิตภัณฑ์ที่มีประโยชน์ต่อสุขภาพมากขึ้น
สำหรับฝาพลาสติกกลุ่มบรรจุร้อน มีอัตราการเติบโตเพียงเล็กน้อยเมื่อเทียบกับปี 2549
เนื่องจากตลาดเครื่องดื่มประเภทชาเขียวได้รับความนิยมลดลง

2. สภาพการแข่งขัน

เนื่องจากอุตสาหกรรมเครื่องดื่มมีอัตราการเติบโตที่ไม่สูงมากนักตามภาวะเศรษฐกิจ
ทำให้เกิดการแข่งขันทั้งในด้านราคาและการบริการเพื่อรักษาส่วนครองตลาดของตนเอง ดังนั้น ในปี
2550 บริษัทฯ จึงได้มุ่งเน้นที่จะรักษาส่วนแบ่งการตลาดในกลุ่มลูกค้ารายเดิม
และขยายการจำหน่ายไปยังกลุ่มลูกค้ารายใหม่ที่มีศักยภาพพร้อมจะเติบโตทั้งตลาดในประเทศและต่างประเทศ
โดยเฉพาะกลุ่มผู้ผลิตเครื่องดื่มเพื่อสุขภาพ น้ำผลไม้ โดยใช้กลยุทธ์ทางด้านราคาขายที่เป็นธรรม
คุณภาพผลิตภัณฑ์ซึ่งเป็นที่ยอมรับของตลาด และการบริการที่สม่ำเสมอ

3. แนวโน้มธุรกิจ

ตลาดของลูกค้าภายในประเทศมีแนวโน้มการขยายตัวในอัตราที่ไม่สูงมากนัก
เนื่องจากราคาสินค้าที่เพิ่มขึ้นและกำลังซื้อของผู้บริโภคที่ลดลง
การปรับราคาจำหน่ายสินค้าของบริษัทฯ จะเป็นผลจากการปรับราคาของวัตถุดิบเป็นปัจจัยหลัก
โดยคำนึงถึงความสามารถในการแข่งขันและรักษาส่วนแบ่งการตลาดให้ใกล้เคียงส่วนเดิม
โดยมีกำไรจากการขยายฐานการขาย การปรับราคาสินค้าบางประเภทอย่างเป็นธรรม
การลดต้นทุนการผลิตและค่าใช้จ่ายอย่างเป็นระบบและต่อเนื่อง

4. ความยาก/ง่ายของผู้ที่จะเข้ามาเป็นคู่แข่งขันรายใหม่

ปัจจุบันมีผู้ผลิตบรรจุภัณฑ์ฝาปิดผนึกหลายราย การเข้ามาของผู้ผลิตรายใหม่ถึงแม้จะทำได้ไม่ยาก
แต่ก็ต้องเผชิญกับภาวะการแข่งขันที่สูง
นอกจากจะต้องมีเทคโนโลยีในการผลิตที่ทันสมัยที่สามารถลดต้นทุนการผลิตและสามารถแข่งขันได้ในด้านราคาจำหน่ายแล้ว
ยังมีปัจจัยสำคัญในเรื่องความสัมพันธ์ระหว่างผู้ขายกับลูกค้าในอุตสาหกรรมนี้
โดยส่วนใหญ่มีความสัมพันธ์ค่อนข้างดีและติดต่อซื้อขายกันมาเป็นระยะเวลานาน ประกอบกับบริษัทฯ
ได้รับการถ่ายทอดทางเทคโนโลยีอย่างต่อเนื่อง จากบริษัท โตโยไซกัน ไกชา จำกัด
ซึ่งเป็นบริษัทที่มีชื่อเสียงด้านบรรจุภัณฑ์ในประเทศญี่ปุ่น
ลูกค้าจึงให้ความเชื่อถือและยอมรับในคุณภาพผลิตภัณฑ์ของบริษัทฯ
ทำให้คู่แข่งรายใหม่ที่จะเข้ามาดำเนินธุรกิจนี้ทำได้ค่อนข้างยาก

5. ความเป็นไปได้ที่จะมีสินค้าทดแทน

ปัจจุบันบรรจุภัณฑ์พลาสติกเป็นที่นิยมของตลาด
ทำให้ผู้ประกอบการเลือกใช้ฝาพลาสติกแทนการใช้ฝาโลหะ
โดยมาแทนที่ฝาอลูมิเนียมเกลียวในตลาดน้ำอัดลมเกือบทั้งหมด
เนื่องจากมีราคาถูกและผลิตได้ง่ายกว่า นอกจากนี้ยังมีบรรจุภัณฑ์ประเภทกล่องกระดาษ
ที่เข้ามาทดแทนบรรจุภัณฑ์ประเภทขวดแก้ว ซึ่งมีราคาถูก และลดปัญหาขาดแคลนขวดแก้วในตลาด
อย่างไรก็ตามบริษัทฯ ได้หาตลาดใหม่เพื่อรองรับกำลังการผลิตของฝาโลหะที่เหลืออยู่
โดยขยายการขายไปในอุตสาหกรรมเครื่องดื่มบำรุงกำลัง สุรา น้ำผลไม้บรรจุขวดแก้ว
ตลอดจนขยายตลาดส่งออกให้มากขึ้น

ยอดขายของกลุ่มลูกค้ารายใหญ่และสัดส่วนการจำหน่าย

ในระยะเวลา 3 ปีที่ผ่านมา มีการขายให้แก่ลูกค้ารายใหญ่ 10
รายแรกคิดเป็นร้อยละเทียบกับยอดขายรวมของบริษัทฯ ดังนี้

  หน่วย : ล้านบาท

+-------------+----------+-------------------------+------------------+
| ปี           | ย        | ยอดขายเฉพาะลูกค้า 10      | คิดเป็นร้อยละ       |
|             | อดขายรวม | รายแรก                  |                  |
+-------------+----------+-------------------------+------------------+
| 2548        | 2,059.88 | 1,595.04                | 77.43            |
|             |          |                         |                  |
| 2549        | 2,138.52 | 1,634.65                | 76.44            |
|             |          |                         |                  |
| 2550        | 2,199.38 | 1,639.58                | 74.55            |
+-------------+----------+-------------------------+------------------+

  ลูกค้ารายใหญ่ของบริษัทฯ ใน 10 รายแรก มีจำนวน 4 ราย เป็นผู้ถือหุ้นของบริษัทฯ คือ

  1) บริษัท บุญรอดบริวเวอรี่ จำกัด และบริษัทในเครือ

2)  บริษัท เสริมสุข จำกัด (มหาชน)

3)  บริษัท ไทยน้ำทิพย์ จำกัด

4) บริษัท กรีนสปอต จำกัด

  บริษัทฯ ไม่มีการขายให้กับลูกค้ารายใดเกินร้อยละ 30 ของยอดขายเป็นเวลา 3 ปีติดต่อกัน

สัดส่วนการจำหน่ายผลิตภัณฑ์ในประเทศและต่างประเทศ

  หน่วย : ล้านบาท

+------------+------------------+--------------------+----------------+
| ปี          | ย                | ยอดจำหน่ายต่างประเทศ | ยอดจำหน่ายรวม   |
|            | อดจำหน่ายในประเทศ |                    |                |
+------------+------------------+--------------------+----------------+
| 2548       | 1,745.21         | 314.67             | 2,059.88       |
|            |                  |                    |                |
| (%)        | 84.72            | 15.28              |                |
+------------+------------------+--------------------+----------------+
| 2549       | 1,821.05         | 317.47             | 2,138.52       |
|            |                  |                    |                |
| (%)        | 85.15            | 14.85              |                |
+------------+------------------+--------------------+----------------+
| 2550       | 1,890.95         | 308.43             | 2,199.38       |
|            |                  |                    |                |
| (%)        | 85.98            | 14.02              |                |
+------------+------------------+--------------------+----------------+

ตลาดต่างประเทศที่สำคัญ ได้แก่ อินโดนีเซีย มาเลเซีย พม่า ลาว เวียดนาม กัมพูชา ออสเตรเลีย
ไต้หวัน และ ฟิลิปปินส์

สิทธิหรือข้อจำกัดในการประกอบธุรกิจ

บริษัทฯ ได้รับสิทธิเกี่ยวกับกรรมวิธีตลอดจนเทคนิคการผลิตฝาจีบ ฝาเกลียวกันปลอม ฝาพลาสติก
ฝาวงแหวนแม็กซี่ จากบริษัท โตโยไซกัน ไกชา จำกัด ประเทศญี่ปุ่น โดยบริษัทฯ
ชำระค่าสิทธิบัตรเป็นจำนวนร้อยละของยอดขายแต่ละผลิตภัณฑ์

  กำลังการผลิตและปริมาณการผลิต

+---------+--------+---------+--------+---------+--------+---------+
| ผลิตภัณฑ์  | ปี 2550 |         | ปี 2549 |         | ปี 2548 |         |
+---------+--------+---------+--------+---------+--------+---------+
|         | ก      | อัต      | ก      | อัต      | ก      | อัต      |
|         | ำลังการ | ราการใช้ | ำลังการ | ราการใช้ | ำลังการ | ราการใช้ |
|         | ผลิตรวม |         | ผลิตรวม |         | ผลิตรวม |         |
|         | (      | กำล     | (      | กำล     | (      | กำล     |
|         | ล้านชิ้น) | ังการผลิต | ล้านชิ้น) | ังการผลิต | ล้านชิ้น) | ังการผลิต |
|         |        | (%)     |        | (%)     |        | (%)     |
+---------+--------+---------+--------+---------+--------+---------+
| กลุ่มผ    | 12,560 | 60      | 12,500 | 62      | 12,275 | 60      |
| ลิตภัณฑ์ฝา |        |         |        |         |        |         |
+---------+--------+---------+--------+---------+--------+---------+

  วัตถุดิบ และผู้จำหน่ายวัตถุดิบ

บริษัทฯ มีนโยบายส่งเสริมและสนับสนุนอุตสาหกรรมภายในประเทศ หากว่าวัตถุดิบนั้น
มีคุณภาพมาตรฐานและราคาต้นทุนไม่สูงกว่าที่นำเข้าจากต่างประเทศ บริษัทฯ
จะพิจารณาสั่งซื้อจากภายในประเทศก่อน โดยถือนโยบายการจัดซื้อวัตถุดิบว่า บริษัทฯ
จะจัดหาผู้ขายมากกว่า 1 ราย เพื่อสั่งซื้อวัตถุดิบโดยคำนึงถึงคุณภาพที่ตรงตามมาตรฐาน ราคา
การส่งมอบที่ตรงตามเวลาโดยไม่ให้มีผลกระทบต่อการผลิตของบริษัทฯ

+-----------------------+----------------------+-----------------------+
| ผลิตภัณฑ์                | วัตถุดิบหลักที่ใช้          | % การสั่งซื้อในประเทศ     |
+-----------------------+----------------------+-----------------------+
| กลุ่มผลิตภัณฑ์ฝาโลหะ       | แผ่นเหล็ก / แผ่นอลูมิเนียม | แผ่นเหล็ก 80/           |
|                       |                      | แผ่นอลูมิเนียม 80         |
+-----------------------+----------------------+-----------------------+
| กลุ่มผลิตภัณฑ์ฝาพลาสติก     | Polypropylene        | 70                    |
+-----------------------+----------------------+-----------------------+

ทั้งนี้ บริษัทฯ มิได้พึ่งพาการซื้อวัตถุดิบจากผู้จำหน่ายรายใดเกินกว่าร้อยละ 30
ของมูลค่าการซื้อวัตถุดิบทั้งหมด

ขั้นตอนและเทคโนโลยีการผลิต มีดังนี้

  ฝาประเภทโลหะ ฝาประเภทพลาสติก แผ่นพิมพ์

แหล่งที่มาของเทคโนโลยีการผลิต บริษัทฯ ได้รับการสนับสนุนทางวิชาการ
และเทคโนโลยีในการผลิตจาก บริษัท โตโยไซกัน ไกชา จำกัด (ประเทศญี่ปุ่น) โดยบริษัทฯ
ชำระค่าสิทธิบัตรเป็นจำนวน ร้อยละของยอดขายแต่ละผลิตภัณฑ์
สำหรับความช่วยเหลืออื่นตามความจำเป็น เช่น การส่งช่างเทคนิคมาช่วยเป็นครั้งคราว บริษัทฯ
เป็นผู้รับภาระค่าใช้จ่ายตามที่เป็นจริง

  ระบบการจัดการสิ่งแวดล้อม

นอกจากการมุ่งเน้นคุณภาพและบริการแล้ว บริษัทฯ ยังมุ่งเน้นการรักษาสภาพแวดล้อม
ที่จะส่งผลกระทบต่อผู้ปฏิบัติงานและชุมชนใกล้เคียง
มิให้เกิดมลภาวะในทุกกระบวนการผลิตและทุกปฏิบัติการ ตามนโยบายระบบการบริหารงานคุณภาพ
และระบบการจัดการสิ่งแวดล้อม คือ บริษัท ฝาจีบ จำกัด (มหาชน)
เป็นผู้ผลิตและจำหน่ายฝาปิดผนึกภาชนะประเภทขวด ที่มุ่งเน้นผลิตสินค้าและบริการอย่างมีคุณภาพ
ขณะเดียวกันบริษัทฯตระหนักถึงความสำคัญของการใช้ทรัพยากรธรรมชาติให้มีประสิทธิภาพ
และลดผลกระทบต่อสิ่งแวดล้อม

นโยบายและเป้าหมายของระบบการบริหารงานคุณภาพและระบบการจัดการสิ่งแวดล้อม

บริษัทฯ มุ่งมั่นที่จะดำเนินงานต่าง ๆ
ภายใต้นโยบายของระบบการบริหารงานคุณภาพและระบบการจัดการสิ่งแวดล้อม ดังนี้

1.  พัฒนาและปรับปรุงกระบวนการต่างๆ
    ในระบบการบริหารงานคุณภาพและระบบการจัดการด้านสิ่งแวดล้อมอย่างต่อเนื่อง
    โดยคำนึงถึงประสิทธิภาพของการจัดการทั่วทั้งองค์กร

  2. เพิ่มความสามารถในการสนองตอบความต้องการของลูกค้า โดยเน้นการวิจัยและพัฒนา
  และการลดต้นทุน รวมถึงการแลกเปลี่ยนข้อมูลที่จำเป็นกับลูกค้าในเวลาที่รวดเร็ว

  3. ปฏิบัติตามกฎหมายและข้อกำหนดอื่นๆ ที่เกี่ยวข้อง รวมถึงการป้องกันการเกิดมลภาวะ ณ
  จุดกำเนิด

  4. ใช้พลังงานและทรัพยากรธรรมชาติอย่างมีประสิทธิภาพ

  5. พัฒนาพนักงานทุกระดับอย่างต่อเนื่อง
  เพื่อให้ตระหนึกถึงความสำคัญและปฏิบัติตามระบบการบริหารงานคุณภาพและระบบการจัดการสิ่งแวดล้อมอย่างเคร่งครัด

การดำเนินงานที่ผ่านมา

บริษัทฯได้ดำเนินการระบบการควบคุมต่าง ๆ ดังนี้

-   ควบคุมคุณภาพน้ำเสียให้เป็นไปตามกฎหมายกำหนด มีระบบบำบัดน้ำเสีย
    ก่อนปล่อยออกสู่ภายนอก เพื่อไม่ให้เกิดผลกระทบต่อชุมชน
    มีการตรวจสอบคุณภาพน้ำทิ้งอยู่เป็นประจำโดยห้องปฏิบัติการเอกชนที่ได้รับการรับรองจากกรมโรงงานอุตสาหกรรม

-   ตรวจสอบปริมาณของสารเจือปนในอากาศที่ปล่อยออกจากปล่องโรงงาน (สู่ภายนอก)
    โดยห้องปฏิบัติการเอกชนที่ได้รับการรับรองโดยกรมโรงงานอุตสาหกรรม
    เพื่อตรวจวัดปริมาณฝุ่นละออง และสารเจือปน

-   ของเสียทุกชนิดของบริษัทฯ
    ได้ถูกคัดแยกและส่งไปกำจัดหรือบำบัดโดยบริษัทที่ได้รับอนุญาตจากกรมโรงงานอุตสาหกรรม
    ทั้งนี้ การดำเนินงานทุกขั้นตอนได้รับอนุญาตจากกรมโรงงานอุตสาหกรรม
    มีการควบคุมและตรวจสอบการปฏิบัติให้สอดคล้องกับการอนุญาตโดยหน่วยงานทั้งภายในและภายนอกอย่างสม่ำเสมอ

-   จากกระบวนการผลิตที่มีงานขึ้นรูป ทำให้เกิดเสียงดัง บริษัทฯ
    ได้ทำการป้องกันและควบคุมโดยการติดตั้งระบบปรับอากาศภายในอาคารโรงงาน
    ซึ่งช่วยควบคุมเสียงดังกระจายสู่ภายนอก

-   นอกจากนี้บริษัทฯ ได้จัดอุปกรณ์ลดเสียงให้กับพนักงานเพื่อสวมป้องกันเสียงขณะปฏิบัติงานอีกด้วย

-   ตรวจวัดเสียง แสง ความร้อน ฝุ่น สารเคมี และไอระเหย
    ในบริเวณที่ทำงานและสถานที่จัดเก็บ ตามประกาศกระทรวงมหาดไทย
    เรื่องความปลอดภัยในการทำงานเกี่ยวกับภาวะแวดล้อม
    ช่วยให้พนักงานอยู่ในสภาพการทำงานที่ปลอดภัย ปลอดมลพิษ ขณะเดียวกัน
    โปรแกรมการตรวจสุขภาพประจำปี
    ช่วยยืนยันความเหมาะสมของมาตรการในการดูแลและป้องกันผลกระทบจากการทำงานที่อาจมีต่อพนักงานอีกทางหนึ่ง

-   นำกระบวนการรีไซเคิล มาช่วยในการลดปริมาณการใช้ทรัพยากรธรรมชาติ
    และมีการพิจารณาแผนการจัดการสิ่งแวดล้อม ให้มีความเหมาะสมและทันสมัยอยู่เป็นประจำทุกปี

-   บริษัทฯ ได้รับการรับรองระบบมาตรฐาน ISO 14001:2004 จากสถาบันรับรองมาตรฐาน
    ไอเอสโอ

ผลสำเร็จตามเป้าหมาย

บริษัทฯ ได้รับการต่อการรับรองใหม่ ระบบการจัดการด้านสิ่งแวดล้อม ISO 14001 : 2004
จากสถาบันรับรองมาตรฐาน ไอเอสโอ ในเดือนพฤษภาคม 2550

การดำเนินการและการปฏิบัติงานของบริษัทฯ
ให้สอดคล้องและเป็นไปตามข้อกำหนดของมาตรฐานการจัดการด้านสิ่งแวดล้อม ISO 14001
ข้อกฏหมาย และ/หรือข้อกำหนดต่างๆ ของหน่วยงานราชการทั้งส่วนกลาง และส่วนท้องถิ่น
รวมทั้งเป็นไปตามข้อกำหนดของลูกค้า โดยมีการใช้ทรัพยากรอย่างคุ้มค่า
และลดผลกระทบต่อสิ่งแวดล้อมให้น้อยลง